Jandarmeria Română - UM 0260 Bucureşti vrea să achiziţioneze cartuşe de manevră şi cartuşe cu efect de marcare, grenade fumigene şi grenade cu efecte speciale, precum şi petarde, în valoare de peste 400.000 de lei, pentru completarea deficitului de înzestrare al unităţilor sale, se arată într-un anunţ publicat în SICAP citat de Agerpres.

Foto: InquamPhotos/Octav Ganea

A fost demarată o procedură de tip cerere de ofertă prin care se doreşte cumpărarea „unor bunuri materiale de resort A.G.Ch. necesare în vederea completării deficitului de înzestrare al unităţilor Jandarmeriei Române”.

În acest sens, Jandarmeria Română - UM 0260 Bucureşti doreşte atribuirea unui contract de achiziţii publice cu o valoare estimată la 419.960 de lei.

Prin această procedură, Jandarmeria vrea să cumpere cartuşe de calibrul 7,62x39 mm scurt de manevră (100.000 de bucăţi), cartuşe de calibrul 9x19 mm pentru antrenament cu efect de marcare (20.000 de bucăţi), grenade fumigene (1.556 de bucăţi), petarde unice (2.000 de bucăţi) şi grenade de mână cu efecte speciale - acustice şi luminoase (300 de bucăţi).

Uermenul limită pentru primirea ofertelor sau a cererilor de participare este 28 iunie, ora 15:00, se mai arată în anunţul citat.